ตลท.ฟุ้งโรดโชว์ญี่ปุ่นสนใจบจ2วันพบ73ครั้ง
ตลท.ฟุ้งโรดโชว์ญี่ปุ่นสำเร็จ ผู้จัดการกองทุน 32 รายร่วมฟังข้อมูล 10 บจ.ไทย 2 วัน 73 ครั้ง
29 ต.ค. 2565

ตลท.ฟุ้งโรดโชว์ญี่ปุ่นสำเร็จ ผู้จัดการกองทุน 32 รายร่วมฟังข้อมูล 10 บจ.ไทย 2 วัน 73 ครั้ง 
นายภากร ปีตธวัชชัย รองผู้จัดการสายงานวางแผนกลยุทธ์องค์กรและการเงิน ตลาดหลักทรัพย์แห่งประเทศไทย (ตลท.) เปิดเผยว่า ช่วงระหว่างวันที่ 4-6 ก.ค. 2556 ตลาดหลักทรัพย์ฯร่วมกับบริษัทหลักทรัพย์ (บล.) โนมูระ พัฒนสิน จัดงาน “The SET &amp; Nomura Japan Roadshow” ณ ประเทศญี่ปุ่น โดยนำบริษัทจดทะเบียน (บจ.) ไทยรวม 10 บริษัทจาก 4 กลุ่มอุตสาหกรรม เข้าร่วมให้ข้อมูลแก่ผู้จัดการกองทุนจำนวนกว่า 32 ราย จาก 17 กองทุน ซึ่งตลอดการจัดงานทั้ง 2 วัน มีการนำเสนอข้อมูลและการประชุมกลุ่มย่อยกว่า 73 ครั้ง 
การไปโรดโชว์ครั้งนี้ได้มีโอกาสพบกับผู้บริหารกองทุนชั้นนำของญี่ปุ่นที่เข้าร่วมงานเพื่อรับฟังข้อมูลเกี่ยวกับภาพรวมเศรษฐกิจไทยและภาวะการลงทุนของประเทศไทย รวมถึงผลิตภัณฑ์ใหม่ๆ ของตลาดหลักทรัพย์ฯ ที่เกี่ยวกับกองทุนโครงสร้างพื้นฐาน และโฮลดิ้ง คอมพานี ส่วนบริษัทจดทะเบียนได้มีโอกาสให้ข้อมูลโดยตรงกับผู้ลงทุน
นอกจากนี้ ตลท.ได้นำเสนอข้อมูลแก่พนักงานการตลาดของผู้ลงทุนรายย่อยของ บล.โนมูระ พัฒนสิน กว่า 100 ราย เพื่อส่งเสริมการขยายฐานผู้ลงทุนรายย่อยญี่ปุ่นที่มีศักยภาพและสนใจการลงทุนในไทยด้วย
นายชินอิจิ มิซูโน กรรมการอำนวยการ บล.โนมูระ พัฒนสิน กล่าวว่า การจัดงานครั้งนี้จะช่วยสร้างความเชื่อมั่นและกระตุ้นให้ผู้ลงทุนญี่ปุ่นมีการลงทุนในไทยมากยิ่งขึ้น โดยเฉพาะในช่วงสภาวะตลาดโลกผันผวน